 

ÎMBUNĂTĂŢIREA CLIMATULUI DE AFACERI

 

 

Legislaţia comercială din România conţine o serie de reglementări prin care se acordă anumite facilităţi menite să asigure îmbunătăţirea climatului de afaceri.



Dintre acestea, în prezenta fişă sunt prezentate sintetic reglementările din următoarele domenii:



1) societăţile comerciale şi regiile autonome;



2) concurenţa şi monopolul de stat;





3) sistemul bancar;



4) bursele;



5) impozite şi taxe.

 

Societăţile comerciale şi regiile autonome

  

În ordine cronologică, prima lege adoptată în această materie a fost Legea 15/1990 privitoare la reorganizarea unităţilor economice de stat ca regii autonome şi societăţi comerciale.



Conform acestei legi, unităţile de stat, indiferent de organul în subordonarea căreia îşi desfăşoară activitatea, se organizează şi funcţionează sub formă de regii autonome şi societăţi comerciale. Regiile autonome s-au organizat şi funcţionează în ramurile strategice ale economiei naţionale (industria armamentului, energetică, exploatarea minelor şi a gazelor naturale, poştă şi transporturi feroviare, inclusiv în alte domenii stabilite de către Guvern). Unităţile economice de stat s-au organizat şi funcţionează sub formă de societăţi pe acţiuni sau societăţi cu răspundere limitată.



Această primă lege-cadru a fost urmată în acelaşi an de adoptarea Legii nr. 31/1990 privind societăţile comerciale. Legea nr. 31/1990 constituie cadrul legal pentru înfiinţarea de societăţi comerciale de către persoane juridice sau fizice, în vederea efectuării de acte de comerţ. În art. 2 al legii se reglementează cele 5 tipuri de societăţi comerciale care se pot înfiinţa în România, devenind astfel persoane juridice române, şi anume: societăţi în numele colectiv, societăţi în comandită simplă, societăţi în comandită pe acţiuni, societăţi pe acţiuni şi societăţi cu răspundere limitată. În lege sunt reglementate modurile de constituire ale societăţilor comerciale, de funcţionare, posibilitatea lichidării şi infracţiunile referitoare la societăţile comerciale cu sancţiunile lor. 



Pe parcursul timpului, legiuitorul român a adoptat şi alte reglementări cu privire la societăţile comerciale, şi anume: în anul 1994 s-a adoptat Ordonanţa privind regimul juridic aplicabil unor societăţi comerciale constituite în temeiul Legii nr. 15/1990, care se restructurează prin divizare sau fuziune.



În anul 1997, Parlamentul României a adoptat Legea nr. 83 privind privatizarea societăţilor comerciale bancare la care statul este acţionar. Conform acestei legi, băncile în care statul este acţionar pot fi privatizate fie prin majorarea capitalului social prin aport de capital privat, de la persoane fizice sau juridice române sau străine, fie prin vânzarea de acţiuni gestioante de Fondul Proprietăţii de Stat, numai contra numerar, către persoane fizice şi persoane juridice române, dar şi către persoane fizice şi persoane juridice străine cu capital majoritar privat.



O altă reglementare, privind societăţile comerciale este Ordonanţa de urgenţă nr. 88/1997 privind privatizarea societăţilor comerciale, care se referă la vânzarea acţiunilor emise de societăţile comerciale deţinute de stat sau de o altă autoritate a administraţiei publice locale, precum şi vânzarea acţiunilor aparţinând societăţilor comerciale la care statul sau o autoritate a administraţiei publice locale este acţionar.




Pentru a facilita mersul reformei, Camera Deputaţilor a adoptat Proiectul de lege pentru aprobarea Ordonanţei de urgenţă nr. 39/1997 pentru modificarea şi completarea Legii nr. 66/1993 privind contractul de management (proiectul a fost adoptat în Camera Deputaţilor la 27 ianuarie 1998 şi este trimis Senatului spre dezbatere). 



Guvernul a trimis spre dezbatere Camerei Deputaţilor Propunerea legislativă privind stimularea dezvoltării întreprinderilor mici şi mijlocii (proiectul a fost primit la 18 noiembrie 1997, comisia de specialitate a fost sesizată la 22 ianuarie 1998). Privind acest domeniu se mai găseşte şi o propunere legislativă la comisia de specialitate din 12 martie 1998. 



În Senat se află, din septembrie 1997, Proiectul de lege pentru aprobarea Ordonaneţi de urgenţă nr. 58/1997 pentru modificarea şi completarea Legii nr. 64/1995 privind procedura reorganizării şi lichidării judiciare.

 

Concurenţa şi monopolul de stat

 

Îmbunătăţirea climatului de afaceri în ţara noastră este asigurată şi prin crearea unui mediu concurenţial normal, în vederea promovării intereselor consumatorilor. Protecţia, menţinerea şi stimularea concurenţei este asigurată prin Legea nr. 21/1996 privind concurenţa, publicată în Monitorul Oficial nr. 88/1996. Dispoziţiile menţionatei legi se aplică actelor şi faptelor săvârşite pe teritoriul României şi celor săvârşite în afara teritoriului României care au sau pot avea ca efect restrângerea, împiedicarea sau denaturarea concurenţei pe piaţa românească şi sunt săvârşite de: 

- agenţii economici sau asociaţii de agenţi economici - persoane fizice sau juridice - de cetăţenie, respectiv de naţionalitate română sau străină;

- organele administraţiei publice centrale sau locale, în măsura în care acestea, prin deciziile emise sau prin reglementările adoptate, intervin în operaţiuni de piaţă, influenţând direct sau indirect concurenţa.



Legea concurenţei stabileşte situaţiile în care sunt prezente practicile anticoncurenţiale şi concentrarea economică, reglementând în acelaşi timp şi regimul juridic aplicabil acestora. Astfel, legea interzice:

- orice înţelegeri exprese sau tacite între agenţii economici sau asociaţii de agenţi economici, orice decizii de asociere sau practici concertate între aceştia, care au ca obiect sau pot avea ca efect restrângerea, împiedicarea sau denaturarea concurenţei pe piaţa românească sau pe o parte a acesteia;

- folosirea în mod abuziv a unei poziţii dominante deţinute de către unul sau mai mulţi agenţi economici pe piaţa românească sau pe o parte substanţială a acesteia, prin recurgerea la fapte anticoncurenţiale, care au ca obiect sau pot avea ca efect afectarea comerţului ori prejudicierea consumatorilor;

- orice acţiuni ale organelor administraţiei publice centrale sau locale prin care: 

a) sunt luate decizii care limitează libertatea comerţului sau autonomia agenţilor economici, ce se exercită cu respectarea reglementărilor;

b) sunt stabilite condiţii disciminatorii pentru activitatea agenţilor economici.

- concentrările economice care, având ca efect crearea sau consolidarea unei poziţii dominante, conduc sau ar putea conduce la restrângerea, înlăturarea sau denaturarea semnificativă a concurenţei pe piaţa românească sau pe o parte a acesteia.

 



Organele competente cu adminsitrarea Legii concurenţei şi punerea ei în aplicare prevăzute de lege sunt:

· Consiliul Concurenţei, ca autoritate administrativă autonomă, şi 

· Oficiul Concurenţei, organ de specialitate în subordinea Guvernului.

 



Aceste două instituţii intervin în domeniul concurenţei cu scopul de a o proteja prin identificarea cazurilor de abatere incriminate de lege, sancţionarea celor care încalcă legea, încurajarea celor care au nevoie de protecţie sau se comportă normal, în raport cu restricţiile legii.



Un alt act normativ important în acest domeniu îl reprezintă Legea nr. 31/1996 privind regimul monopolului de stat, publicată în Monitorul Oficial nr. 96/1996.



Prin această lege se instituie, asupra unor activităţi economice monopolul de stat, care reprezintă dreptul statului de a stabili regimul de acces al agenţilor economici cu capital de stat şi privat, inclusiv producători individuali, după caz, la activităţile economice constituind monopol de stat şi condiţiile de exercitare a acestora.



Legea prevede expres şi limitativ activităţile economice asupra cărora se instituie monopolul de stat, precum şi cine deţine administrarea şi exploatarea acestora.



Administrarea monopolurilor de stat se face de către Ministerul Finanţelor, iar exploatarea lor se face de către agenţii economici cu capital de stat şi privat, inclusiv de către producătorii individuali, după caz, pe bază de licenţe eliberate de Ministerul Finanţelor, cu avizul ministerului de resort sau al Băncii Naţionale a României în cazul metalelor preţioase şi al pietrelor preţioase.



Licenţa poate fi acordată cetăţenilor români sau persoanelor juridice cu capital de stat şi privat, înmatriculate în România.



Licenţa este nominală şi se eliberează pentru locurile solicitate de către cei în cauză şi în care se desfăşoară activitatea pentru care este acordată. Ea nu poate fi cedată direct sau indirect.



Legea monopolului de stat împuterniceşte organele de specialitate ale Ministerului Finanţelor cu controlul respectării regimului legal al activităţilor din domeniul monopolului de stat.

 

Sistemul bancar

 



În anul 1991, legiuitorul român a adoptat Legea nr. 33 privitoare la activitatea bancară, conform căreia în România activitatea bancară se defăşoară prin Banca Naţională a României şi prin societăţile bancare, constituite, în baza Legii nr. 31/1990, ca societăţi comerciale.



Până în anul 1998 activitatea bancară s-a desfăşurat pe baza Legii nr. 33/1991, a Legii nr. 31/1990, a Legii nr. 34/1991 ce priveşte statutul Băncii Naţionale a României şi a altor norme emise de către Banca Naţională a României.



În anul 1998 a fost adoptată Legea nr. 58 privind sistemul bancar care menţine reglementarea din art. 1 din legea abrogată, potrivit căruia activitatea bancară în România se desfăşoară prin Banca Naţională a României şi prin bănci. Prin lege se poate autoriza desfăşurarea activităţii bancare şi de persoane juridice străine, cu respectarea principiilor prezentei legi (sucursale ale băncilor străine din România).



În art. 6 al legii se interzice oricărei bănci străine să se angajeze direct într-o activitate desfăşurată printr-o filială constituită ca bancă, persoană juridică română sau printr-o sucursală pentru care a fost emisă o autorizaţie de către Banca Naţională a României.



În activitatea lor, băncile se supun reglementărilor şi ordinelor emise de Banca Naţională a României, date în aplicarea legislaţiei privind politica monetară, de credit, valutară, de plăţi, de asigurare a prudenţei bancare şi de supraveghere bancară.



Conform art. 39, în vederea funcţionării, în termen de 30 de zile de la data obţinerii autorizaţiei, fiecare bancă este obligată să deschidă cont curent la Banca Naţională a României.



În Legea nr. 58/1998 sunt reglementări cu privire la capital, cu privire la acţiunile pe care o bancă le poate face sau îi sunt interzise, cu privire la documentele contractuale, registrele şi evidenţele pe care trebuie să le ţină o bancă, cu privire la măsurile de instituire a supravegherii speciale şi de administrare specială a băncilor.



Pentru a întregi cadrul legislativ, Banca Naţională a României a emis în anul 1996 următoarele acte: Regulamentul privind comisioanele pentru prestarea serviciilor de încasări şi plăţi cu şi fără numerar, Normele privind procedura decăderii din calitatea de fondator, administrator, director şi cenzor ai societăţii bancare şi Normele privind procedura reorganizării şi lichidării judiciare a societăţii bancare.



Tot în acelaşi scop, cele două Camere ale Parlamentului au adoptat, şi se află în faza de promulgare de către Preşedintele României, Legea privind procedura falimentului bancar şi Legea privind aprobarea Ordonanţei Guvernului nr. 26/1997 pentru modificarea şi completarea Ordonanţei Guvernului nr. 15/1996 privind întărirea disciplinei financiar-valutare. Guvernul a înaintat Camerei Deputaţilor, pentru dezbateri şi aprobare, Proiectul de lege privind prevenirea şi sancţionarea folosirii sistemului financiar-bancar în scopul spălării banilor.

Bursele

 

În anul 1994 a fost adoptată Legea nr. 52 cu privire la valorile mobiliare şi bursele de valori. Prin prezenta lege se înfiinţează şi funcţionează Comisia Naţională de Valori Mobiliare, cu sediul în municipiul Bucureşti, care are următoarele atribuţii:



a) de a favoriza buna funcţionare a pieţei valorilor mobiliare;



b) de a asigura protecţia investitorilor contra practicilor neloiale, abuzive şi frauduloase;



c) de a realiza informarea deţinătorilor de valori mobiliare şi a publicului asupra persoanelor care fac în mod public apel la economiile băneşti şi asupra valorilor emise de acestea; 



d) de a stabili cadrul activităţii intermediarilor şi agenţilor pentru valori mobiliare, regimul asociaţiilor profesionale constituite de aceştia şi al organismelor însărcinate cu asigurarea funcţionării pieţei valorilor mibiliare.



Comisia Naţională a Valorilor este sub controlul Parlamentului, căruia trebuie să-i prezinte un raport anual cu privire la activitatea sa.



Conform Legii nr. 52/1994, numai persoanele juridice române pot primi autorizaţia din partea Comisiei Naţionale a Valorilor Mobiliare, pentru intermedierea de valori mobiliare în România.



Capitolul V şi următoarele ale legii privesc înfiinţarea, supravegherea, organizarea şi administrarea burselor de valori. Conform art. 44, bursele de valori se înfiinţează prin decizia Comisiei Naţionale a Valorilor Mobiliare. Numai societăţile de valori mobiliare ale asociaţiei bursei, prin agenţii lor, regulat autorizaţi, pot negocia şi încheia tranzacţii.



Legea reglementează, de asemenea infracţiunile şi sancţiunile aplicate în această materie.



Bursele de mărfuri au fost reglementate prin Ordonanţa de Guvern nr. 69/1997.



Art. 1 dispune ca bursele de mărfuri să fie organizate de către comercianţi în scopul facilitării comerţului lor pentru:



a) vânzări sau achiziţii la termen, având ca obiect mărfuri, cum sunt produsele agricole sau materialele prime, destinate procesării, din categoria acelor care prin natura lor sunt bunuri fungibile sau bunuri mobile, prin anticipaţie;



b) vânzări sau achiziţii, la termen, de titluri pe mărufuri, de tipul warantului sau contractului forward, futures sau cu opţiune;



c) vânzări sau achiziţii la termen de acţiuni monetare şi financiare sau titluri pe active monetare sau financiare;



d) navlosire, asigurări maritime, fluviale sau pentru mărfuri.



Bursele de mărfuri se înfiinţează în baza Legii nr. 31/1990, cu modificările şi completările ulterioare, sub forma societăţilor comerciale pe acţiuni, cu un capital subscris şi vărsat integral la data înmatriculării lor.



Comisia operaţiunilor la termen supraveghează tranzacţiile pe piaţă la termen, la disponibil şi cu opţiune. Ea este sub controlul Parlamentului.



Activitatea curentă a unei burse de mărfuri este asigurată de un consiliu, ales de către adunarea generală a acţionarilor bursei.



Toţi comercianţii cu calitate de membru al bursei care efectuează tranzacţii pe piaţa de disponibil, la termen sau cu opţiune, dacă sunt înscrişi la Oficiul Registrului Comerţului şi au obţinut autorizaţie de funcţionare de la Comisia operaţiunilor la termen sunt cuprinşi în asociaţia unei burse.



Pentru a obţine autorizaţia de la Comisia operaţiunilor la termen agenţiile de brokeraj trebuie să se constituie în societăţi comerciale, conform legeii. 



Conform art. 21 din lege, prestarea serviciilor de brokeraj se referă la:



a) negocierea ofertelor şi perfectarea contractelor pe piaţa la disponibil, la termen sau cu opţiune în contul unor terţe persoane - subiecte de drept comercial;



b) navlosire, asigurări maritime şi fluviale în contul unor terţe persoane - subiecte de drept comercial;



c) gestiune pe baza de mandat pentru constituirea garanţiilor la contractele futures şi pentru plata premium-lui la contractele cu opţiune perfectate în contul unor terţi;



d) negocierea, în baza unui mandat, în scopul obţinerii de credite de la bănci pentru acoperirea parţială a tranzacţiilor la termen.



Bursele de mărfuri pot înfiinţa, potrivit dreptului lor de autoreglementare, pieţe specializate pentru facilitarea tranzacţiilor la disponibil, la termen sau cu opţiune, cu o autorizare prealabilă din partea Comisiei operaţiunilor la termen pentru piaţa la termen şi cu opţiune.



Tranzacţiile pe piaţa la termen sau cu opţiune se efectuează printr-o casă de compensaţie, a cărei activitate se stabileşte prin regulament propriu de funcţionare, cu avizul Comisiei operaţiunilor la termen.



Legea prevede şi sancţiuni pe care Comisia operaţiunilor la termen le poate aplica în cazul încălcării dispoziţiilor Ordonanţei nr. 69 din 1997 sau a regulamentelor pe care le-a emis în temeiul acesteia.



Litigiile apărute în legătură cu modul de executare a unui ordin de bursă sau a unui contract de brokeraj, precum şi în legătură cu modul de executare a unui contract înregistrat la bursă se soluţionează de către o Cameră arbitrală a bursei de valori, care este organizată şi funcţionează în conformitate cu dispoziţiile cărţii a IV-a din Codul de procedură civilă.



De asemenea, menţionăm că se află la Camera Deputaţilor, în faza de avizare a comisiilor, Proiectul de lege privind bursele de mărfuri (proiectul a fost primit la Camera Deputaţilor la 29 august 1997, comisia parlamentară fiind sesizată la 2 septembrie 1997).

 

Impozite şi taxe

  

Legislaţia română în domeniul fiscal cuprinde reglementări ce instituie facilităţi fiscale în măsură să stimuleze investiţiile.



Astfel, art. 11 alin. 2 din Ordonanţa Guvernului nr. 70/1994 privind impozitul pe profit prevede: "Impozitul pe profit aferent profitului folosit pentru modernizarea tehnologiilor de fabricaţie sau extinderea activităţii în scopul obţinerii de profituri suplimentare, precum şi pentru investiţii destinate protejării mediului înconjurător, se reduce cu 50%, urmând ca sumele echivalente reducerii să fie folosite cu această destinaţie."



Apoi, în art. 6-10 ale Ordonanţei de urgenţă a Guvernului nr. 31/1997 privind regimul investiţiilor străine în România sunt instituite facilităţi fiscale care să încurajeze infuzia de capital străin în economia românească.



În ceea ce priveşte regimul investiţiilor directe, dacă sunt îndeplinite anumite condiţii (ce privesc cuantumul minim de capital efectiv vărsat), anumite bunuri importate, ce reprezintă aport în natură la capitalul social sau majorare de capital social al respectivei societăţi comerciale, sunt scutite de plata taxelor vamale. În plus, societăţile comerciale cu participare de capital străin, ce îndeplinesc aceleaşi condiţii enunţate mai sus, beneficiază de o reducere a impozitelor pe profit pe o perioadă de 2 ani sau 7 ani, în funcţie de cuantumul capitalului străin şi de alte condiţii prevăzute în art. 8 alin. 2.



În ceea ce priveşte regimul investiţiilor străine constituite prin cumpărarea acţiunilor gestionate de Fondul Proprietăţii de Stat la societăţile comerciale care se privatizează, pot beneficia de facilităţi fiscale investiţiile străine ce se încadrează în condiţiile impuse de art. 9; facilităţile constau în reducerea impozitului pe profit pe o perioadă de 5 ani, precum şi în scutiri sau reduceri de taxe vamale, pe diferite perioade, pentru diferite bunuri din import necesare activităţii productive, ca şi pentru transferul de know-how (art. 10).



În ceea ce priveşte impozitele şi taxele există, de asemenea, un Proiect de lege adoptat de Camera Deputaţilor care, în prezent, se află la Senat pentru dezbatere, şi anume, Proiectul de lege privind aprobarea Ordonanţei de urgenţă nr. 83/1997 pentru modificarea şi completarea art. 4 din Ordonanţa Guvernului nr. 70/1994 privind impozitul pe profit. (în Camera Deputaţilor a fost adoptat în data de 3 ianuarie 1998).



Totodată, a fost primit de la Guvern, la 31 ianuarie 1998, şi trimis comisiilor permanente pentru dezbatere şi avizare Proiectul de lege pentru aprobarea Ordonanţei Guvernului nr. 41/1998 privind taxele în domeniul protecţiei proprietăţii industriale şi regimul de utilizare a lor. Data sesizării comisiilor - 3 februarie 1998.

